Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 328/14/5502	Čadca, 15.5.2014
EEČ : 2-37-124-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že ako otec syna XXXXX, nar. XXXXX, ktorý je vo výchove a starostlivosti u svojej matky XXXXX, nar. XXXXX, bytom XXXXX, XXXXX, XXXXX, si úmyselne riadne neplnil svoju vyživovaciu povinnosť, k vyživovacej povinnosti bol zaviazaný právoplatným rozsudkom Okresného súdu Karviná, pob. Havířov pod spisovou značkou 124 Nc 116/2012, 124 P a Nc 412/2013 zo dňa 10.04.2013, právoplatný dňom 13.08.2013, a to prispievať mesačne na výživnom v sume 2.000,-- Kč, ktoré mal platiť vždy do 1. dňa v mesiaci vopred k rukám matky, čím za obdobie od 01.09.2012 na výživnom dlhoval  42.000,-- Kč, t.j. 1.533,07 €

lebo zanikla trestnosť činu

Odôvodnenie:
Uznesením povereného príslušníka Obvodného oddelenia PZ Stará Bystrica pod ČVS:ORP-302/SB-CA-2014 zo dňa 27.03.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku, vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je uvedené vo výrokovej časti uznesenia. 

Dňa 14.05.2014 predložil poverený príslušník  PZ spisový materiál s návrhom na zastavenie trestného stíhania, pričom svoj návrh odôvodnil tým, že obvinený výživné v plnej výške uhradil, čím využil ustanovenie §  86  odsek 1 písmeno a) Trestného zákona. 

Preskúmaním spisového materiálu bolo zistené, že návrh povereného policajta je dôvodný.

Obvinený XXXXX vo výsluchu uviedol, že už uhradil XXXXX, celú sumu 42.000,- Kč.

Svedkyňa - poškodená XXXXX telefonicky oznámila, že jej prišli poštou všetky financie a teda XXXXX nemá žiadny dlh na výživnom.

Do spisu bola zabezpečená kópia poštovej poukážky zo dňa 09.05.2014, podľa ktorej XXXXX uhradil XXXXX sumu 36.000,-- Kč. Ďalej bola zabezpečená kópia platobného príkazu Poštovej banky a.s. zo dňa 11.05.2014, podľa ktorej XXXXX uhradil XXXXX sumu 6.000,-- Kč, čím uhradil celé dlžné výživné v sume 42.000,-- Kč.
 
Prečinu zanedbania povinnej výživy podľa § 207 odsek 1 Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného.

Podľa § 86 odsek 1 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo  nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa ustanovenia § 215 odsek 1 písmeno h) Trestného  poriadku prokurátor zastaví trestné stíhanie, ak zanikla trestnosť činu. 

Vzhľadom k tomu, že obvinený  využil ustanovenie § 86 odsek 1 písmeno a) Trestného zákona a zameškané  výživné v plnej výške uhradil, rozhodol som preto tak, ako je vo výroku tohto uznesenia uvedené a trestné stíhanie obvineného XXXXX som v zmysle § 215 odsek 1 písmeno h) Trestného poriadku zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Miloš Kováč
prokurátor